Document ID: 32002R0996

Komisijas Regula (EK) Nr. 996/2002
(2002. gada 11. jūnijs),
ar ko nosaka sīki izstrādātus noteikumus par to, kā piemērot Padomes Regulu (EEK) Nr. 2019/93 attiecībā uz papildu atbalstu nelielajām Egejas jūras salām liellopu gaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 19. jūlija Regulu (EEK) Nr. 2019/93, ar ko nelielajās Egejas jūras salās ievieš īpašus pasākumus attiecībā uz atsevišķiem lauksaimniecības produktiem [1], kurā jaunākie grozījumi izdarīti ar Komisijas Regulu (EK) Nr. 442/2002, un jo īpaši tās 6. panta 4. punktu,
tā kā:
(1) Regulu (EEK) Nr. 2019/93, kas jo īpaši nosaka īpašus pasākumus lopkopības atbalstīšanai liellopu gaļas nozarē nelielajās Egejas jūras salās, būtiski grozīja ar Regulu (EK) Nr. 442/2002. Ievērojot juridisko skaidrību, šo grozījumu rezultātā jāpieņem jauni noteikumi, lai īstenotu minēto regulu attiecībā uz papildu atbalstu liellopu gaļas ražotājiem, un jāatceļ Komisijas 1993. gada 21. oktobra Regula (EEK) Nr. 2889/93, ar ko nosaka konkrētus sīki izstrādātus noteikumus par to, kā piemērot Regulu (EEK) Nr. 2019/93 attiecībā uz atbalstu summām, ko izmaksā papildus īpašajai piemaksai liellopu gaļas ražotājiem un piemaksai par zīdītājgovju saglabāšanu [2].
(2) Saskaņā ar Regulas (EEK) Nr. 2019/93 6. panta 2. punktu liellopu gaļas ražotājiem piešķir vēršu nobarošanas atbalstu papildus īpašajai piemaksai, kas paredzēta 4. pantā Padomes 1999. gada 17. maija Regulā (EK) Nr. 1254/1999 par liellopu gaļas tirgus kopīgo organizāciju [3], kurā jaunākie grozījumi izdarīti ar Komisijas Regulu (EK) Nr. 2345/2001 [4]. Saskaņā ar minētās regulas 6. panta 2. punkta otro daļu atbalstu summas, ko izmaksā papildus īpašajai piemaksai, piešķir ne vairāk kā 12000 vēršiem gadā, nepārsniedzot maksimālo robežu, kura reģionam noteikta Regulas (EK) Nr. 1254/1999 4. panta 1. un 4. punktā.
(3) Lai nepieļautu administratīvās pārvaldes sarežģīšanu, jāparedz vienotas formas iesnieguma iesniegšanu attiecībā uz papildu atbalsta saņemšanu saskaņā ar Regulu (EEK) Nr. 2019/93 un piemaksu - saskaņā ar Regulu (EK) Nr. 1254/1999.
(4) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 2019/93 6. panta 2. punktā paredzēto papildu piemaksu īpašajai vēršu nobarošanas piemaksai piešķir atbilstīgi Regulas (EK) Nr. 1254/1999 noteikumiem, ko piemēro iesniegumiem attiecībā uz īpašo piemaksu par vēršiem.
Šo papildu piemaksu piešķir par ne vairāk kā 12000 vēršiem gadā, nepārsniedzot maksimālo robežu, kura reģionam noteikta Regulas (EK) Nr. 1254/1999 4. panta 1. un 4. punktā. Ja šis ierobežojums netiek pārsniegts, tad minētās regulas 4. panta 4. punktā norādīto proporcionālo samazinājumu nepiemēro.
2. Regulas (EEK) Nr. 2019/93 6. panta 3. punktā paredzēto papildu piemaksu par zīdītājgovju saglabāšanu piešķir atbilstīgi Regulas (EK) Nr. 1254/1999 noteikumiem, ko piemēro iesniegumiem attiecībā uz īpašo piemaksu par zīdītājgovju saglabāšanu.
2. pants
Papildu atbalstu, kas minēts 1. panta 1. un 2. punktā, un Regulā (EK) Nr. 1254/1999 paredzēto īpašo piemaksu un piemaksu par zīdītājgovju saglabāšanu pieprasa, iesniedzot vienotas formas iesniegumu, ko ražotājs iesniedz saskaņā ar minētās regulas noteikumiem.
3. pants
1. Grieķijas iestādes tūlīt informē Komisiju par visiem noteikumiem, ko tās var pieņemt, lai piešķirtu 1. pantā minēto papildu atbalstu.
2. Grieķijas iestādes katru gadu ne vēlāk kā līdz 31. jūlijam informē Komisiju par to dzīvnieku skaitu, par ko iepriekšējā kalendārajā gadā pieprasīts un piešķirts 1. panta 1. un 2. punktā minētais papildu atbalsts.
4. pants
Ar šo atceļ Regulu (EEK) Nr. 2889/93.
5. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
To piemēro no spēkā stāšanās dienas. Tomēr 2. pantu piemēro no 2003. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 11. jūnijā

Labels: 18
17
19
6